CELEX: 32012D0624
Language: bg
Date: 2012-10-04 00:00:00
Title: 2012/624/ЕС: Решение за изпълнение на Съвета от 4 октомври 2012 година за предоставяне на разрешение на Унгария да въведе специална мярка за дерогация от член 193 от Директива 2006/112/ЕО относно общата система на данъка върху добавената стойност

9.10.2012   
            
            
               BG
            
            
               Официален вестник на Европейския съюз
            
            
               L 274/26
            
         РЕШЕНИЕ ЗА ИЗПЪЛНЕНИЕ НА СЪВЕТА
   от 4 октомври 2012 година
   за предоставяне на разрешение на Унгария да въведе специална мярка за дерогация от член 193 от Директива 2006/112/ЕО относно общата система на данъка върху добавената стойност
   (2012/624/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност (1), и по-специално член 395, параграф 1 от нея,
   като взе предвид предложението на Европейската комисия,
   като има предвид, че:
   
               (1)
            
            
               С писмо, регистрирано в Комисията на 3 февруари 2012 г., Унгария поиска разрешение да прилага за срок от две години, считано от 1 юли 2012 г., дерогация от разпоредбите на член 193 от Директива 2006/112/ЕО относно лицето – платец на данъка върху добавената стойност (ДДС) на данъчните органи. В това писмо Унгария посочва, че няма да иска удължаване на срока на действие на посоченото разрешение.
            
         
               (2)
            
            
               В съответствие с член 395, параграф 2, втора алинея от Директива 2006/112/ЕО с писмо от 26 април 2012 г. Комисията информира останалите държави членки за отправеното от Унгария искане и с писмо от 2 май 2012 г. уведоми Унгария, че разполага с пълната информация, която смята за необходима с оглед на оценка на искането. На 29 юни 2012 г. Комисията представи на Съвета своето предложение за предоставяне на разрешение за дерогацията.
            
         
               (3)
            
            
               Като общо правило в съответствие с член 193 от Директива 2006/112/ЕО лицето – платец на ДДС, е данъчно задълженото лице, което доставя стоките. Целта на поисканата от Унгария дерогация е това задължение да се прехвърли за ограничен период от време на данъчно задълженото лице, на което се доставят някои непреработени селскостопански продукти в секторите на зърнените култури и маслодайните семена.
            
         
               (4)
            
            
               Унгария е установила, че в тези сектори както във вътрешната търговия, така и във вътрешнообщностната търговия някои търговци избягват данъчно облагане под различни форми, като не плащат на данъчните органи ДДС, който са начислили върху своите доставки. Клиентите им си запазват правото за приспадане на ДДС, доколкото са данъчно задължени лица с пълно право на приспадане.
            
         
               (5)
            
            
               Определянето на данъчно задълженото лице, на което се доставят стоките, за лице – платец на ДДС, ще бъде спешна временна мярка, с която би се премахнала възможността за избягване на данъчно облагане под тази форма. За да бъде ефективна мярката, тя следва да обхване реколтата от 2012 г. Прилагането на мярката следва да приключи след две години, което следва да осигури на Унгария достатъчно време за въвеждането на съвместими с Директива 2006/112/ЕО окончателни мерки в сектора на селското стопанство, които да предотвратят и отстранят тази форма на избягване на данъчно облагане.
            
         
               (6)
            
            
               С цел да се предотврати изместването на избягването на данъчното облагане към етапа на преработка на продуктите или към други продукти или сектори Унгария следва да въведе подходящи мерки за контрол и задължения за отчитане, както и да нотифицира Комисията за тях.
            
         
               (7)
            
            
               С цел да се гарантира, че специалната мярка се прилага само за някои специфични селскостопански продукти и за да се гарантира нейната правна сигурност, обхванатите от посочената специална мярка стоки следва да бъдат определени, като се използва Комбинираната номенклатура съгласно Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (2).
            
         
               (8)
            
            
               Специалната мярка е пропорционална на преследваните цели, тъй като е ограничена във времето и не е предназначена за всеобщо приложение, а само за редица точно определени продукти, които обикновено не се използват в този си вид за крайно потребление и във връзка с които избягването на данъчното облагане е довело до значителни загуби на приходи от ДДС.
            
         
               (9)
            
            
               Специалната мярка няма да повлияе отрицателно върху собствените ресурси на Съюза от ДДС,
            
         ПРИЕ НАСТОЯЩОТО РЕШЕНИЕ:
   Член 1
   Чрез дерогация от член 193 от Директива 2006/112/ЕО на Унгария се разрешава да определи за лице –платец на ДДС, данъчно задълженото лице, на което се доставят следните стоки, посочени в Комбинираната номенклатура, установена с Регламент (ЕИО) № 2658/87:
   
               Код по КН
            
            
               Продукт
            
         
               1001
            
            
               Пшеница и смес от пшеница и ръж
            
         
               1002
            
            
               Ръж
            
         
               1003
            
            
               Ечемик
            
         
               1004
            
            
               Овес
            
         
               1005
            
            
               Царевица
            
         
               1008 60 00
            
            
               Тритикале
            
         
               1201
            
            
               Семена от соя, дори натрошени
            
         
               1205
            
            
               Семена от репица или рапица, дори натрошени
            
         
               1206 00
            
            
               Семена от слънчоглед, дори натрошени
            
         Член 2
   Предвиденото в член 1 разрешение подлежи на въвеждане от страна на Унгария на подходящи и ефективни мерки за контрол и задължения за отчитане по отношение на данъчно задължените лица, които доставят стоките, за които се прилага настоящото разрешение.
   Унгария нотифицира Комисията за въвеждането на мерките и задълженията, посочени в първа алинея.
   Член 3
   Настоящото решение поражда действие в деня на нотифицирането му.
   Прилага се от 1 юли 2012 г. до 30 юни 2014 г.
   Член 4
   Адресат на настоящото решение е Унгария.
   
      Съставено в Люксембург на 4 октомври 2012 година.
      
         
            За Съвета
         
         
            Председател
         
         S. CHARALAMBOUS
      
   
   
      (1)  ОВ L 347, 11.12.2006 г., стр. 1.
   
      (2)  ОВ L 256, 7.9.1987 г., стр. 1.